Diari Oficial de la Generalitat Valenciana


Sumari del DOGV 6216, del 01-03-2010 (2010/2234)

RESOLUCIÓ de 25 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Consejería de Sanidad del Gobierno de Canarias i la Conselleria de Sanitat de la Generalitat per al desenvolupament conjunt d'actuacions en matèria de vigilancia epidemiològica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6216

Data del DOGV
:   01-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2234


Data del document
:   25-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Sanitat
    * administració regional
    * cooperació administrativa

RESOLUCIÓ de 25 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Consejería de Sanidad del Gobierno de Canarias i la Conselleria de Sanitat de la Generalitat per al desenvolupament conjunt d'actuacions en matèria de vigilancia epidemiològica. [2010/2234]  
La Consejería de Sanidad del Gobierno de Canarias i la Conselleria de Sanitat de la Generalitat han subscrit, després de la tramitació prèvia reglamentària, el 28 de desembre de 2009, un conveni de col·laboració per al desenvolupament conjunt d'actuacions en matèria de vigilancia epidemiològica.  
En compliment del que establix la clàusula dotzena del conveni, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0316/2010, i que figura com a annex d'esta resolució.  
València, 25 de febrer de 2010.- El director general del Secretariat del Consell: Ángel Mompó Romero.  
Conveni de col·laboració entre la Conselleria de Sanitat del Govern de Canàries i la Conselleria de Sanitat de la Generalitat Valenciana per al desenvolupament conjunt d'actuacions en matèria de vigilància epidemiològica   
València, 28 de desembre de 2009  
Reunits  
D'una part, Manuel Cervera Taulet, conseller de Sanitat de la Generalitat Valenciana, càrrec per al qual va ser nomenat per mitjà del Decret 8/2007, de 28 de juny, del president de la Generalitat.  
I d'una altra, Mercedes Roldós Caballero, consellera de Sanitat i presidenta del Consell de Direcció del Servei Canari de la Salut, fent ús de les facultats pròpies del seu càrrec per al qual va ser nomenada pel Decret 208/2007, de 13 de juliol, del president, pel qual nomena els Consellers del Govern de Canàries, i d'acord amb el que establix l'article 29.1.a) i k), de la Llei Territorial 14/1990, de 26 de juliol, de Règim Jurídic de les Administracions Públiques de Canàries, així com els articles 56.1.a) de la Llei Territorial 11/1994, de 26 de juliol, d'Ordenació Sanitària de Canàries i l'article 7 del Reglament d'Organització i Funcionament del Servici Canari de la Salut, aprovat pel Decret 32/1995, de 24 de febrer.  
Ambdós intervenen en funció dels seus respectius càrrecs i fent ús de les facultats que a cada un els estan conferides, amb plena capacitat per a formalitzar el present conveni.  
Exposen  
Primer. La Conselleria de Sanitat de la Generalitat, a través de la Direcció General de Salut Pública, posseïx unes aplicacions informàtiques en matèria de vigilància epidemiològica denominada Anàlisi de la Vigilància Epidemiològica (en avant "l'aplicació").  
Estes aplicacions, desenvolupades a mesura de les necessitats i requeriments de la Direcció General de Salut Pública, van ser adquirides per mitjà dels respectius contractes de servicis. La despesa contreta va ser finançada a càrrec dels crèdits pressupostaris consignats en el capítol II del programa pressupostari de la Direcció General de Salut Pública.  
Segon. La Generalitat posseïx, amb caràcter exclusiu, el dret de propietat intel·lectual de l'aplicació. Este dret incorporal té la consideració de bé patrimonial, d'acord amb el que preveu l'article 6.2.c) de la Llei 14/2003, de 10 d'abril, de Patrimoni de la Generalitat. Este dret de propietat intel·lectual no afecta les llicències d'ús del motor de base de dades o a aquelles altres llicències (i. e. sistemes operatius) necessàries per al funcionament de l'aplicació en la instal·lació corresponent.  
La Generalitat, com a titular del dret de propietat intel·lectual de l'aplicació podrà, basant-se en el que disposa l'article 277 de la Llei 30/2007, de 30 d'octubre, de Contractes del Sector Públic, autoritzar-ne l'ús a altres organismes o entitats pertanyents al sector públic a què es referix l'article 3.1 de l'esmentada llei.  
Tercer. Les funcions bàsiques que desenvolupa l'aplicació Anàlisi de la Vigilància Epidemiològica (AU) són les següents:  
a) Registre de malalties de declaració obligatòria;  
b) Control de qualitat sobre la informació;  
c) Gestió de brots;  
d) Realització i publicació del butlletí epidemiològic setmanal;  
e) Intercanvi d'informació amb el Centre Nacional d'Epidemiologia;  
f) Realització d'informes personalitzats;  
g) Indicadors. Explotació i anàlisi de la informació.  
Quart. La Conselleria de Sanitat del Govern de Canàries i la Conselleria de Sanitat de la Generalitat Valenciana compartixen necessitats semblants en matèria de sistemes d'informació i de vigilància concretades en:  
a) Desenvolupar ferramentes auxiliars dels tècnics d'epidemiologia que fan la vigilància, el control i l'anàlisi de les malalties de declaració obligatòria;  
b) Detectar brots epidèmics i malalties emergents;  
c) Analitzar de manera eficaç i oportuna la informació generada;  
d) Disposar d'indicadors i avaluadors que permeten comprovar l'evolució de les malalties sotmeses a vigilància epidemiològica.  
Quint. L'experiència adquirida per la Conselleria de Sanitat en el maneig de l'aplicació i el desenvolupament i funcionalitat que estes presenten en l'actualitat, resulta summament interessant per a la Conselleria de Sanitat del Govern de Canàries, en poder beneficiar-se del grau d'evolució que l'aplicació presenta hui en dia, i que les fa úniques en relació amb la satisfacció immediata de les necessitats requerides amb motiu de la implantació d'uns sistemes de vigilància epidemiològica suportades en aplicacions multicapa. Al mateix temps, la Conselleria de Sanitat té interés perquè el desenvolupament de l'aplicació, en les diferents comunitats autònomes, siga dut a terme de manera coordinada, generant sinergies que redunden en la millora de les funcionalitats de les mateixes aplicacions.  
Sext. L'aplicació informàtica emprada com a ferramenta per a la vigilància epidemiològica, té un caràcter dinàmic. En este camp, la col·laboració interadministrativa s'ordena, d'una banda, per l'interés a disposar d'unes ferramentes de provada eficàcia i funcionalitat; d'altra banda, per la possibilitat d'escometre de manera conjunta les futures evolucions d'estes aplicacions (millora i manteniment dels mòduls actuals del programari, disseny de nous mòduls, creació i manteniment de noves bases de dades i altres), sobre la base d'un repartiment coordinat dels esforços precisos per a això que redunde, en definitiva, en un millor i més eficient ús dels recursos públics disponibles per a tal finalitat.   
Sèptim. Este conveni de col·laboració s'emmarca en l'àmbit de competències que, en la matèria objecte del conveni, atribuïxen a la Comunitat Autònoma de Canàries i a la Comunitat Valenciana, la Constitució i els estatuts d'autonomia respectius.  
En conseqüència, i atenent al que s'ha exposat anteriorment, amb el convenciment que la mútua cooperació redundarà en un major benefici de l'interés públic i una utilització més eficient dels recursos disponibles, ambdós parts acorden formalitzar el corresponent conveni d'acord amb les clàusules següents.  
Clàusules  
Primera. Objecte  
L'objecte del present conveni és la cessió, per la Generalitat Valenciana a la Comunitat de Canàries, de l'ús de l'aplicació, amb subjecció a allò que s'establix en les seues clàusules; i la determinació de les condicions en què hagen de produir-se els futurs desenvolupaments de l'aplicació que les parts escometen, ja siga individualment o de manera conjunta.  
Segona. Autorització d'ús de l'aplicació  
1. La Generalitat, per mitjà de la Conselleria de Sanitat, autoritza a la Conselleria de Sanitat del Govern de Canàries l'ús de l'aplicació, en els termes estipulats en el present conveni, per a la seua utilització exclusiva en l'àmbit territorial de la Comunitat Autònoma de Canàries i pels professionals sanitaris del sistema de salut de la Comunitat Autònoma de Canàries.  
2. Junt amb l'autorització d'ús s'ha d'entregar una còpia del codi font de l'aplicació a fi que la Conselleria de Sanitat del Govern de Canàries puga efectuar els desenvolupaments propis que es preveuen en les clàusules següents.  
3. Esta autorització d'ús, així com l'entrega de la còpia del codi font, no constituïx en cap cas cessió de drets de propietat intel·lectual de l'aplicació que, en la seua versió actual, pertanyerà en ple domini a la Generalitat Valenciana.  
Tercera. Condicions de l'autorització d'ús  
1. Els drets d'esta autorització d'ús de l'aplicació que la Generalitat Valenciana atorga a la Comunitat de Canàries no podran ser objecte de llicència, cessió o comercialització per part d'esta a persona física o jurídica, pública o privada, alguna, sense el consentiment previ exprés de la Generalitat Valenciana.  
2. La Conselleria de Sanitat del Govern de Canàries ha d'abonar a la Conselleria de Sanitat de la Generalitat Valenciana (NIF I-9192527-V) la quantitat de vint mil euros (20.000 €) per mitjà de transferència bancària al compte 99654448189177708025 del Banc Santander a nom de Generalitat Valenciana/Centre Superior d'Investigació en Salut Pública.  
La Generalitat, a la presentació del document acreditatiu del pagament corresponent, ha d'entregar les còpies del codi font de l'aplicació i de la documentació funcional i tècnica de la versió actual de l'aplicació que la Direcció General de Salut Pública posseïsca. Esta entrega s'ha de fer en un termini màxim de 15 dies després de la presentació del corresponent document acreditatiu del pagament.  
3. No obstant el que disposa l'apartat anterior, la Generalitat pot acordar l'entrega de les còpies del codi font de l'aplicació i de la seua documentació tècnica i funcional, amb caràcter anticipat al pagament de la contraprestació pactada, prèvia presentació per part de la Conselleria de Sanitat del Govern de Canàries del document comptable que acredite la comptabilització de l'orde de pagament corresponent a l'obligació contreta per esta en el marc del present conveni.  
Quarta. Règim i condicions aplicables a les evolucions futures de l'aplicació  
1. Les parts posseiran plena llibertat per a desenvolupar el manteniment i la millora de l'aplicació, en el marc del que preveuen els apartats següents. En tot cas, la propietat intel·lectual dels desenvolupaments o evolucions futures de l'aplicació pertanyerà exclusivament a la part que els haja executat.   
2. A fi de garantir les sinergies que, com a objectiu comú i bàsic, volen les parts del present conveni, estes es comprometen que les respectives tasques de gestió, manteniment i desplegament de l'aplicació siguen realitzades, exclusivament, pels que acrediten una àmplia experiència prèvia en la construcció i desenvolupament d'aplicacions o ferramentes informàtiques multicapa en matèria de vigilància epidemiològica.  
3. Les parts es reconeixen el dret recíproc de sol·licitar i rebre una autorització d'ús dels desenvolupaments efectuats. Este dret a l'autorització d'ús tindrà el contingut i efectes previstos en les clàusules segona i tercera d'este conveni. La sol·licitud es farà en el si de la comissió de seguiment prevista en la clàusula sexta d'este conveni o per mitjà de notificació feta en la seu de l'òrgan corresponent. Les condicions econòmiques que regiran tal autorització seran acordades en el si de l'esmentada comissió de seguiment. L'entrega dels nous desenvolupaments a la part sol·licitant es produirà per mitjà del procediment previst en la clàusula tercera d'este conveni.  
4. Sense perjuí del que establix l'apartat anterior, la Conselleria de Sanitat del Govern de Canàries i la Conselleria de Sanitat poden fer conjuntament nous desenvolupaments de l'aplicació. Com a tals, es consideraran, en tot cas, les evolucions tecnològiques de l'aplicació que es facen a fi d'adaptar-se a l'evolució pròpia dels productes informàtics amb què interactua (bases de dades, programari de base, tecnologies maquinari i de comunicacions o altres). En estos casos, les parts es comprometen a adoptar les mesures pressupostàries, administratives i contractuals necessàries per a garantir el finançament conjunta i equitativa d'estos desenvolupaments.   
La propietat intel·lectual dels nous desenvolupaments executats a l'empara del que preveu el present apartat ha de ser compartida entre ambdós parts, i cap de les dos no pot llicenciar-los, cedir-los o comercialitzar-los a terceres parts sense el consentiment previ de l'altra part.  
5. En tot cas, la Conselleria de Sanitat del Govern de Canàries pot demanar a la Conselleria de Sanitat tota la informació i assessorament que resulte necessària per al disseny i construcció dels seus propis desenvolupaments, sense perjuí del rescabalament d'este servici, quan siga aplicable.  
Quinta. Règim i condicions aplicables a les tasques de manteniment correctiu de l'aplicació  
Les parts es s'han de comunicar, quan en tinguen coneixement i, en tot cas, amb motiu de les sessions que celebre la comissió tècnica prevista en la clàusula sèptima, els errors de funcionament que detecten en l'aplicació i han d'entregar gratuïtament els objectes d'aplicació i els codis font corresponents a les correccions efectuades.  
Sexta. Comissió de seguiment  
1. Es constituïx una comissió de seguiment del conveni, integrada per dos representants de cada una de les direccions generals competents en salut pública de les parts firmants, amb l'objecte d'efectuar un seguiment de totes les obligacions contingudes en este conveni així com per a l'avaluació dels manteniments evolutius previstos i l'establiment de les col·laboracions necessàries per al desenvolupament conjunt o bé per a la contraprestació posterior. Amb la dita finalitat, la comissió s'ha de reunir, com a mínim, una vegada cada semestre.  
2. La comissió de seguiment acordarà en la primera de les reunions les normes de funcionament i nomenarà els membres de la comissió tècnica.  
Sèptima. Comissió tècnica  
1. La comissió de seguiment prevista en la clàusula anterior ha de designar, en la primera convocatòria, els membres d'una comissió tècnica paritària encarregada de coordinar els desenvolupaments individuals o conjunts de l'aplicació i de contribuir a la generació de les sinergies i eficiències que les parts perseguixen amb la subscripció del present conveni.  
2. Per mitjà d'esta comissió tècnica, les parts intercanviaran les experiències i informació sobre els manteniments correctius fets així com el disseny dels manteniments evolutius previstos, tant des del punt de vist funcional com tècnic, a fi que quede degudament garantit el manteniment dels estàndards originals de disseny i construcció de l'aplicació.   
3. De manera particular, esta comissió tècnica fixarà les prescripcions tècniques que han de ser observades en el disseny dels manteniments evolutius de l'aplicació que es facen, individualment o conjuntament, per les parts.  
Octava. Duració del conveni  
Este conveni estarà vigent des del dia que es firme fins al 31 de desembre de 2010. No obstant, donada la seua naturalesa, les parts poden acordar prorrogar-lo per mitjà d'una addenda. No obstant això anterior, qualsevol de les parts del conveni pot formular denúncia escrita davant de l'altra amb una antelació mínima de dos mesos a la data d'expiració del termini convingut.   
Novena. Naturalesa jurídica del conveni   
Segons que disposen l'article 4.1. c) i d) de la Llei 30/2007, de 30 d'octubre, de Contractes del Sector Públic, i els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, este conveni està exclòs del seu àmbit d'aplicació, i per això es regix pels seus propis termes i condicions. Els principis de la llei esmentada s'apliquen per a resoldre els dubtes i llacunes que pogueren presentar-se en el desplegament del conveni..  
Deu. Extinció del conveni  
El conveni s'extingix per:   
a) el venciment del termini de vigència;   
b) l'acord de les parts, formalitzat per escrit;   
c) la impossibilitat sobrevinguda del compliment de les activitats descrites;   
d) la denúncia del conveni en els termes previstos en la clàusula deu; i   
e) la resolució, instada per una de les parts davant de l'incompliment de l'altra.   
Onze. Resolució de controvèrsies   
Les qüestions litigioses a què puga donar lloc la interpretació, modificació, efectes o resolució del present conveni, han de resoldre's d'acord mutu entre les parts, a través de la comissió de seguiment. Si no fóra possible aconseguir un acord, estes qüestions seran sotmeses als òrgans de la jurisdicció contenciosa administrativa.   
Dotze. Publicació  
El present conveni serà publicat en el Diari Oficial de la Comunitat Valenciana i en el Butlletí Oficial de Canàries.  
I en prova de conformitat amb tot el que s'exposa, les parts decidixen subscriure este conveni, en doble exemplars, en el lloc i la data dalt indicats.  
El conseller de Sanitat de La consellera de Sanitat  
la Generalitat Valenciana del Govern de Canàries  
Manuel Cervera Taulet María Mercedes Roldós Caballero